Sacrosancto et exorabili loco Cluniensi, in honore beatorum apostolorum Petri et Pauli dicato, ego in Dei nomine Odelinus, pro redemptione anime meæ seu et corpusculi mei sepultura, dono ad jam dictum locum aliquid de rebus meis, hoc est vineam unam cum domo simul tenente in villa Domanga, in loco qui Vuarodium dicitur; et terminat a mane de ipsa hereditate, et a meridie via publica, a certio et a sero ab ipsa hereditate. Item in villa Agiona campum unum qui vocatur Cumba; terminat a mane de ipsa hereditate, et a meridie terra Sancti Andree, a certio terra Stephani militis, a sero via publica. Item in villa Canria, in loco qui vocatur Grandis Campus, campum unum habentem in transversum perticas VII. Hanc donationem tali facio ratione, ut quamdiu vixero teneam et possideam; et post obitum meum monachi Clunienses teneant absque ullo contradicente, quesitum et inquirendum in omnibus locis. S. Otelmi, qui hanc donationem fieri et firmare rogavit. Actum publice Petronna, regnante Rodberto rege anno XXVI.